Diari Oficial de la Generalitat Valenciana


Sumari del DOGV 5769, del 23-05-2008 (2008/6342)

RESOLUCIÓ de 19 de maig de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni específic de col·laboració entre el Servici Valencià d'Ocupació i Formació i el Servici Públic d'Ocupació Estatal per a la dotació d'un servici de vigilancia i seguretat als centres SERVEF d'Ocupació ubicats a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5769

Data del DOGV
:   23-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/6342


Data del document
:   19-05-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Servici Valencià d'Ocupació i Formació
    * seguretat i vigilància
    * cooperació administrativa
    * administració central

RESOLUCIÓ de 19 de maig de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni específic de col·laboració entre el Servici Valencià d'Ocupació i Formació i el Servici Públic d'Ocupació Estatal per a la dotació d'un servici de vigilancia i seguretat als centres SERVEF d'Ocupació ubicats a la Comunitat Valenciana. [2008/6342]  
El Servici Valencià d'Ocupació i Formació i el Servici Públic d'Ocupació Estatal han subscrit, després de la tramitació prèvia reglamentària, el 8 de juny de 2007, el conveni específic de col·laboració per a la dotació d'un servici de vigilancia i seguretat als centres SERVEF d'Ocupació ubicats a la Comunitat Valenciana.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0603/2008, i que figura com a annex d'esta resolució.  
València, 19 de maig de 2008.- El director general de Relacions amb les Corts i Secretariat del Consell: Ángel Mompó Romero.   
Conveni específic de col·laboració entre el Servici Valencià d'Ocupació i Formació i el Servici Públic d'Ocupació Estatal per a la dotació d'un servici de vigilància i seguretat als centres SERVEF d'Ocupació ubicats a la Comunitat Valenciana  
València, 8 de juny de 2007  
Reunits:  
D'una part, el conseller d'Economia, Hisenda i Ocupació, Gerardo Camps Devesa, nomenat conseller en virtut del Decret 5/2003, de 20 de juny, del president de la Generalitat Valenciana (DOGV de 21 de juny de 2003), a qui s'ha assignat la titularitat de la conselleria d'Economia, Hisenda i Ocupació pel Decret 7/2004, de 27 d'agost, del president de la Generalitat Valenciana (DOGV de 30 d'agost de 2004), en representació del Servici Valencià d'Ocupació i Formació, basant-se en les facultats que li confereix la Llei de la Generalitat Valenciana 5/1983, de 30 de desembre, del Consell, i autoritzat per Acord del Consell de data 8 de juny de 2007.  
D'una altra, el director general del Servici Públic d'Ocupació Estatal, Eduardo González López, en virtut del nomenament efectuat pel Reial Decret 1446/2006, d'1 de desembre (BOE núm. 288, de 2 de desembre), en representació d'aquest organisme autònom adscrit al Ministeri de Treball i Afers Socials, dels previstos en el capítol II del títol III de la Llei 6/1997, de 14 d'abril, d'Organització i Funcionament de l'administració General de l'Estat.  
Les parts en l'exercici dels seus càrrecs, es reconeixen mútuament capacitat i competència per a formalitzar el present conveni, i a aquest efecte  
Exposen:  
1. La Comunitat Valenciana i el Servici Públic d'Ocupació Estatal, segons l'ordre jurídic concret de distribució de competències com a conseqüència del traspàs de funcions i servicis en l'àmbit del treball, l'ocupació i la formació efectuats mitjançant el Reial Decret 2.673/1998, d'11 de desembre (BOE núm. 311, de 29 de desembre de 1998), consideren que l'organització de la gestió territorial de la protecció per desocupació a la Comunitat Valenciana, a més de garantir, entre altres aspectes, una organització eficaç que permeta la millor atenció als desocupats, ha d'adoptar mesures i aportar els mitjans necessaris per al desenvolupament òptim i en les millors condicions de totes les activitats que té encomanades el personal al seu servici.  
2. L'activitat als centres SERVEF d'Ocupació (oficines d'Ocupació i Prestacions) ha de desenvolupar-se en un marc de mútua cooperació, col·laboració, informació i consulta recíproques, que garantisquen l'eficàcia en la gestió coordinada de l'ocupació i de les prestacions per desocupació, així com el control d'aquestes últimes, i les parts reconeixen que és d'interés comú dotar aquests centres d'un servici de vigilància de caràcter general que protegisca, tant les persones, com la propietat i qualsevol classe de béns i instal·lacions, d'acord amb els plans de seguretat que s'aproven.  
3. L'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat per la Llei 4/1999, de 13 de gener, possibilita a l'administració General de l'Estat o als organismes públics vinculats a aquesta o que en depenguen, la subscripció de convenis de col·laboració amb els òrgans corresponents de les administracions de les comunitats autònomes, en l'àmbit de les seues respectives competències.  
4. Mitjançant el Reial Decret 2.673/1998, d'11 de desembre, es va estipular el traspàs a la Comunitat Valenciana de la gestió realitzada per l'Institut Nacional d'Ocupació (hui Servici Públic d'Ocupació Estatal), en l'àmbit del treball, l'ocupació i la formació; i amb aquesta, la competència per a la gestió de les despeses de funcionament dels béns immobles i les del personal afectats pel traspàs, amb efectivitat del dia 1 de gener de 1999.  
5. L'article 4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener, estableix que les administracions públiques, en l'exercici de la seua activitat i en les seues relacions recíproques, hauran de prestar, en l'àmbit propi, la cooperació i l'assistència actives que les altres administracions pogueren demanar per a l'exercici de les seues competències, per la qual cosa se subscriu un Conveni de Col·laboració entre l'administració de l'Estat i la Comunitat Valenciana, en l'àmbit de les seues respectives competències, en virtut del que disposa l'article 6 de la norma legal esmentada.  
6. Tant el Servici Públic d'Ocupació Estatal, com el Servici Valencià d'Ocupació i Formació, disposen de consignació pressupostària adequada i suficient per a compartir les despeses derivades de la subscripció del present Conveni.  
En conseqüència, dins de l'esperit de mútua col·laboració per al compliment dels fins públics que corresponen en conjunt a l'administració de l'Estat i la Comunitat Valenciana, el respecte als seus respectius àmbits competencials, funcionals i organitzatius establits en l'ordenament jurídic vigent, les parts acorden subscriure el present conveni específic de col·laboració de conformitat amb les següents   
Clàusules  
Primera. Objecte del Conveni  
És objecte del present Conveni la col·laboració entre les parts per a la dotació d'un servici de vigilància als centres SERVEF d'Ocupació gestionats per la Generalitat i compartits amb unitats administratives dependents de les direccions provincials del Servici Públic d'Ocupació Estatal de Castelló, València i Alacant, i la fixació del seu règim jurídic segons el marc de distribució de competències que deriva del Reial Decret 2.673/1998, d'11 de desembre, sobre traspàs de la gestió realitzat per l'Institut Nacional d'Ocupació, en l'àmbit del treball, l'ocupació i la formació.  
El Servici Valencià d'Ocupació i Formació es compromet a facilitar, ja que té la competència per a això, aquest servici de vigilància en les unitats corresponents i les direccions provincials esmentades a col·laborar en els costos d'aquest servici.  
Segona. Condicions relatives al servici objecte de la prestació  
El servici que ha de prestar la Comunitat Valenciana, siga de forma directa o indirecta, comprendrà les funcions següents:  
1. Exercir vigilància preventiva mitjançant vigilants de seguretat sense armes en els dies i les hores que s'indiquen per a cada centre de treball en l'àmbit de la ubicació de les instal·lacions, i emetre els informes o comunicats que siguen exigits.  
2. Protegir, tant les persones, com la propietat i qualsevol classe de béns i instal·lacions d'acord amb els distints plans de seguretat que s'aproven en cada moment.  
3. Intervenir en evitació d'incendis, sinistres i accidents en general, i en l'extinció i la minimització de conseqüències si arribaren a produir-se.  
4. Evitar la comissió de qualsevol classe de fets delictius i actuar d'acord amb les disposicions legals vigents quan es produïsquen.  
5. Adoptar les mesures necessàries per a evitar la comissió de qualsevol fet que atempte contra la propietat o els drets de les persones, prendre les mesures més urgents i de petició d'auxili que les circumstàncies aconsellen.  
Les parts adoptaran conjuntament al si de la Subcomissió de Coordinació del Conveni de col·laboració a què es refereix la clàusula setena del present Conveni, la procuració i distribució de mitjans personals quan les administracions ocupen espais físics diferenciats.  
El Servici Valencià d'Ocupació i Formació, com a organisme competent per a la prestació del servici, serà el director dels treballs i l'únic interlocutor amb els tercers a què, si és el cas, encomane la prestació.  
El Servici Valencià d'Ocupació i Formació informarà immediatament el Servici Públic d'Ocupació Estatal sobre qualsevol incident relacionat amb les funcions descrites que puga ser rellevant als fins del present Conveni.  
Tercera. Lloc i temps d'execució del servici objecte de la prestació  
La prestació dels servicis objecte del present conveni es durà a terme els dies laborals, de dilluns a divendres, en horari de 9.00 hores a 14.00 hores en cada una de les oficines de la relació que s'incorpora com a annex al present conveni, i formarà part integrant del seu contingut.  
En el cas que alguna oficina canvie de local o tanque, el servici de vigilància passarà a prestar-se al local de la nova oficina que la substituïsca.  
En el cas que dues o més oficines s'unificaren o repartiren en un o més centres de treball, es reduiran els efectius del servici als que siguen necessaris a la nova situació.  
Inversament, si alguna oficina es desdoblara o dividira en noves unitats administratives, s'adaptarà el servici a l'estat que en resulte.  
Quarta. Règim econòmic  
A fi de contribuir en el pagament de les diferents despeses que s'ocasionen amb motiu de la contractació del servici estipulat en el present Conveni, el Servici Públic d'Ocupació Estatal efectuarà una aportació econòmica al Servici Valencià d'Ocupació i Formació, que es finançarà a càrrec del capítol II del seu pressupost de despeses. El servici de vigilància es presta des de l'1 d'agost de 2006 i és sufragat íntegrament pel Servici Valencià d'Ocupació i Formació.  
Es convé que l'aportació econòmica del Servici Públic d'Ocupació Estatal en relació al cost del servici, corresponent al període d'1 de gener a 31 de juliol de 2007, siga l'equivalent al suportat pel Servici Valencià d'Ocupació i Formació fins a 31 de desembre de 2006. En el restant (diferència entre el cost total del període d'1 d'agost de 2006 a 31 de desembre de 2006 i el període d'1 de gener de 2007 a 31 de juliol de 2007), així com en relació al cost que es genere a partir d'1 d'agost de 2007, el percentatge a finançar pel Servici Públic d'Ocupació Estatal serà l'equivalent al 50% del cost total, del servici de vigilància.  
L'import a satisfer pel Servici Públic d'Ocupació Estatal, corresponent als servicis prestats cada exercici, s'abonarà d'una sola vegada, dins del tercer trimestre de cada any.  
Aquests pagaments es realitzaran amb la presentació prèvia, per part del Servici Valencià d'Ocupació i Formació, dels certificats justificatius referits al període de què es tracte, i de conformitat amb la resolució del concurs públic de prestació d'aquest servici.  
Cinquena. Vigència.  
El present conveni tindrà vigència des de l'1 de gener de 2007 i fins al 31 de desembre de 2007 i es podrà prorrogar de forma tàcita anualment, excepte una denúncia expressa d'alguna de les parts produïda amb una antelació de tres mesos a la finalització.  
L'incompliment de qualsevol de les obligacions assumides en el present Conveni, donarà dret a l'altra administració a instar l'oportuna resolució i romandran vigents tots els compromisos adquirits per les dues administracions.  
Sisena. Règim jurídic  
El present Conveni específic de col·laboració té naturalesa administrativa, i queda exclòs de l'àmbit de projecció normativa del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, en virtut del que estableix l'article 3.1 lletra c).  
Per a tot allò no regulat expressament en les normes anteriors i en les clàusules que objectiven la col·laboració, s'hi aplicarà el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La formalització d'aquest conveni no limita la capacitat de les parts intervinents per a dictar les normes generals ni les disposicions internes d'organització i de funcionament dels servicis la competència dels quals tenen atribuïda, i que exerciran d'acord amb aquelles.  
Cap clàusula d'aquest Conveni podrà ser interpretada en un sentit que menyscabe l'exercici de les competències legalment atribuïdes a les parts.  
Setena. Seguiment  
A títol d'òrgan de resolució dels problemes d'interpretació i compliment que puguen plantejar-se en relació amb aquest Conveni, les parts deleguen el seguiment del present conveni en la Subcomissió de Coordinació del Conveni de Col·laboració per a la gestió de l'ocupació i de les prestacions per desocupació, creada com a grup de treball mitjançant el Conveni de Col·laboració pel qual es regulen les funcions i el règim de funcionament de la Comissió de Coordinació i Seguiment, a què es refereix el punt 5, de la lletra C), de l'annex del Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'INEM en l'àmbit del treball, l'ocupació i la formació.  
Qualsevol incidència originada durant el curs de l'execució del servici serà sotmesa a aquest òrgan i, específicament, en el cas que el Servici Públic d'Ocupació Estatal evidencie incompliment o compliment defectuós en l'execució, compel·lirà al seu si el Servici Valencià d'Ocupació i Formació (SERVEF) a fi que aquest remoga els obstacles que els produïsquen.  
Huitena. Jurisdicció  
Les controvèrsies que sorgisquen entre les parts sobre els efectes, la interpretació, la modificació o la resolució del conveni que no siguen objecte de conciliació al si de la Subcomissió de Coordinació del Conveni de Col·laboració per a la gestió de l'ocupació i de les prestacions per desocupació, mencionada en la clàusula anterior, seran sotmeses als tribunals competents de la Jurisdicció Contenciosa Administrativa.  
I en prova de conformitat i perquè quede constància de tot el que s'acorda, es firma el present Conveni específic de col·laboració entre administracions, en exemplar duplicat i en totes les parts, al lloc i en la data indicats més amunt.  
En representació del Servici Públic d'Ocupació Estatal,  
El director general de l'SPEE: Eduardo González López.  
En representació del SERVEF,  
El conseller d'Economia, Hisenda i Ocupació: Gerardo Camps Devesa.  
ANNEX ESMENTAT  
CENTRES SERVEF D'OCUPACIÓ  
  
  
